ફિલ્મના એક સીનમાં અભિનેતા ધનુષના મોઢેથી અમિતાભનો અવાજ સાંભળીને મહેમાન કલાકાર રેખા ચમકે છે અને પછી કહે છે, ‘યુ આર ટ્રુલી ગોડ્સ ગિફ્ટ… ટુ સિનેમા.’ બીજે એક ઠેકાણે અમિતાભ બોલે છે કે, ‘સ્ટુડિયો તો ક્યા, રેડિયો ને ભી મુઝે રિજેક્ટ કર દિયા થા.’ (રેફરન્સઃ અમિતાભનું ઑલ ઇન્ડિયા રેડિયોમાં રિજેક્શન.) ફિલ્મ ઇન્ડસ્ટ્રીની ઇન્સાઇડર કહેવાય તેવી આવી કેટલીયે અંજલિઓ આ ફિલ્મમાં ઠેર ઠેર વેરાયેલી પડી છે. ફિલ્મના લેખક-દિગ્દર્શક આર. બાલ્કીએ કેટલાય સીન સ્પેશ્યલી અમિતાભ માટે જ લખ્યા છે. ફિલ્મમાં માત્ર અમિતાભ જ પરફોર્મ કરતો હોય એવા ત્રણ-ચાર લાંબા મોનોલોગવાળા સીન છે અને એ બધા જ સીનમાં અમિતાભ રીતસર છવાઈ જાય છે. એવા જ એક દૃશ્યમાં પીધેલો અમિતાભ હૉલીવુડના દિગ્ગજ એક્ટર રૉબર્ટ ડી નિરોના પોસ્ટર સામે જોઇને (અત્યારના કલાકારો પર) કમેન્ટ કરે છે કે, ‘હાથ-પગ, સાઉન્ડ, બૅકગ્રાઉન્ડ મ્યુઝિક, સ્પેશ્યલ ઇફેક્ટ આ બધાને ટેકે તો સૌ એક્ટિંગ કરી લે, પરંતુ અસલી ચીજ છે (મારી-તમારી પાસે છે તેવો) અવાજ. એ હોય તો હાથ-પગ હલાવવાની પણ જરૂર ન પડે.’ સૂક્ષ્મ રીતે જોઇએ તો આ ફિલ્મમાં અમિતાભના ડબલ રોલ છે. સ્વાભાવિક રીતે જ ફિલ્મમાં સૌથી વધુ તાળીઓ પણ બચ્ચનમોશાય જ ઉઘરાવી જાય છે. પરંતુ બચ્ચનને બાદ કરી નાખો તો ફિલ્મમાં સાવ બરફી પર લગાડવામાં આવતા ચાંદીના વરખ જેટલી પાતળી સ્ટોરી સિવાય કશું બચતું નથી.